[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 6.12.2007

KOM(2007) 772 endelig

2007/0273 (CNS)

Forslag til

RÅDETS BESLUTNING

om bemyndigelse af Portugal til at anvende en reduceret punktafgiftssats for lokalt produceret øl i den selvstyrende region Madeira

(forelagt af Kommissionen)

BEGRUNDELSE

1) BAGGRUNDEN FOR FORSLAGET

- Begrundelse og formål

Efter anmodning af 30. maj 2007 og med henvisning til traktatens artikel 299, stk. 2, anmoder Portugal om en undtagelse fra traktatens artikel 90 med henblik på at anvende en reduceret punktafgiftssats, som er lavere end den normale nationale punktafgiftssats, der er fastsat i overensstemmelse med Rådets direktiv 92/84/EØF af 19. oktober 1992 om indbyrdes tilnærmelse af punktafgiftssatserne for alkohol og alkoholholdige drikkevarer[1], for øl, der er produceret på Madeira, på bryggerier, hvis årlige produktion ikke overstiger 300 000 hl. Ifølge anmodningen forventes den reducerede punktafgiftssats, for den produktion som overstiger 200 000 hl, kun at gælde i det omfang, produktionen forbruges lokalt.

Portugal har fremført, at den fortsatte anvendelse af en reduceret punktafgiftssats for lokalt produceret øl på Madeira på bryggerier, hvis årlige produktion ikke overstiger 300 000 hl, betragtes som afgørende for den lokale bryggerisektors overlevelse. Det bør bemærkes, at artikel 4 i Rådets direktiv 92/83/EF allerede indeholder en bestemmelse, der giver medlemsstaterne mulighed for at anvende reducerede punktafgiftssatser, som ikke må ligge mere end 50 % under den normale nationale punktafgiftssats for øl, der brygges af små, uafhængige bryggerier dvs. bryggerier, der ikke producerer over 200 000 hl øl om året. Bryggerier på Madeira får allerede fuld gavn af den 50 % reducerede punktafgift i henhold til de relevante nationale bestemmelser. Men navnlig som følge af stigende turisme nærmer et af de to bryggerier på Madeira sig en årlig produktion på 200 000 hl, hvorefter dets ret til reducerede afgifter i henhold til de eksisterende bestemmelser ophører.

Den væsentligste ulempe for disse bryggerier er deres afsides beliggenhed, manglen på geografisk sammenhæng og de lokale markeders begrænsede størrelse. Disse problemer forværres af den skarpe konkurrence fra øl fra andre medlemsstater, fordi de lokale bryggerier på grund af deres afsides beliggenhed må påtage sig ekstra omkostninger i form af store lagre, transport af råvarer og hjælpematerialer samt emballage fra det portugisiske fastland. Selvom disse bryggerier efter at have nået den årlige produktion på 200 000 hl ikke længere kan betragtes som "små", jf. den nævnte artikel 4, vil de ikke desto mindre stadig være små sammenlignet med de store nationale og multinationale bryggerier, som de konkurrerer med.

Eksempelvis er den nuværende detailhandelspris for en øl produceret på Madeira (128 EUR pr. hl) til trods for konkurrencepresset ca. 7,5 % højere end detailhandelsprisen for øl, der brygges i Portugal og sælges på markedet på Madeira (119 EUR pr. hl). Hvis disse bryggerier mister fordelen ved den reducerede afgift, vil forskellen i detailhandelsprisen øges til mindst 15 % (137 EUR pr. hl).

For at sikre disse bryggeriers fortsatte beståen er det afgørende, at de indrømmes en reduceret sats, når det pågældende bryggeris produktion overstiger 200 000 hl, men ikke 300 000 hl. For ikke at undergrave det indre marked gælder denne ret til en reduceret sats for den del af produktionen, som overstiger 200 000 hl, kun for øl, der forbruges lokalt på Madeira.

Den reducerede sats fastsættes til 50 % under den normale nationale punktafgiftssats. Øl, som importeres til Madeira fra bryggerier på det portugisiske fastland og i andre medlemsstater, hvis produktion overstiger 200 000 hl, vil ikke komme i betragtning til den reducerede sats. Portugals anmodning hviler på EF-traktatens artikel 299, stk. 2.

I betragtning dels af vigtigheden af at skabe et klima af retssikkerhed for de lokale erhvervsdrivende, som er nødvendigt for udviklingen af deres kommercielle aktiviteter, og dels af nødvendigheden af at fastsætte en frist for afgiftsfritagelserne foreslår Kommissionen en gyldighedsperiode for denne beslutning på seks år, idet Portugal dog skal aflægge en midtvejsrapport til Kommissionen, således at den kan afgøre, om de forhold, der lå til grund for indrømmelsen af den reducerede punktafgiftssats, fortsat er til stede.

- Generel baggrund

Fællesskabets rammelovgivning for punktafgifter på alkohol og alkoholholdige drikkevarer er indeholdt i to direktiver. Rådets direktiv 92/83/EØF af 19. oktober 1992 om harmonisering af punktafgiftsstrukturen for alkohol og alkoholholdige drikkevarer indeholder fælles definitioner af de produkter, som er omfattet af afgifterne, og metoden til beregning af punktafgiften specificeres i lighed med de kriterier, for hvilke visse produkter kan komme i betragtning til fritagelser eller reducerede punktafgiftssatser. Rådets direktiv 92/84/EØF af 19. oktober 1992 om indbyrdes tilnærmelse af punktafgiftssatserne for alkohol og alkoholholdige drikkevarer angiver minimumssatserne for hver produktkategori.

Nærmere bestemt indeholder artikel 4 i Rådets direktiv 92/83/EF bestemmelser, der giver mulighed for at anvende reducerede punktafgiftssatser, som ikke må ligge mere end 50 % under den normale nationale punktafgiftssats for øl, der brygges af små, uafhængige bryggerier dvs. bryggerier, der ikke producerer over 200 000 hl øl om året. Bryggerierne på Madeira får allerede fuld gavn af den 50 % reducerede punktafgift i henhold til de relevante nationale bestemmelser. Men navnlig som følge af stigende turisme nærmer et af de to bryggerier på Madeira sig en årlig produktion på 200 000 hl, hvorefter dets ret til reducerede afgifter i henhold til de eksisterende bestemmelser ophører.

- Gældende bestemmelser på det område, som forslaget vedrører

I henhold til EF-traktatens artikel 299, stk. 2, gælder traktaten i de franske oversøiske departementer samt på Azorerne, Madeira og De Kanariske Øer (regionerne i den yderste periferi). For at tage hensyn til den strukturelle sociale og økonomiske situation i regionerne i den yderste periferi, der forværres af deres afsides beliggenhed, deres status som øsamfund, deres lille areal, deres vanskelige topografiske og klimatiske forhold, deres økonomiske afhængighed af nogle få produkter, forhold, som er vedvarende og kumulative, og som hæmmer disse regioner i deres udvikling, vedtager Rådet imidlertid med kvalificeret flertal på forslag af Kommissionen og efter høring af Europa-Parlamentet særlige foranstaltninger, der navnlig tager sigte på at fastsætte betingelserne for anvendelsen af EF-traktaten i de pågældende regioner, herunder fælles politikker.

- Overensstemmelse med andre EU-politikker og -mål

De specifikke foranstaltninger, jf. EF-traktatens artikel 299, stk. 2, skal tage hensyn til de særlige karakteristika og begrænsninger i forbindelse med regionerne i den yderste periferi uden at undergrave fællesskabsrettens, herunder det indre markeds og de fælles politikkers, integritet og sammenhæng. Dette krav er opfyldt med en særlig grundig undersøgelse af den portugisiske regerings anmodning. For ikke at undergrave det indre marked gælder denne ret til en reduceret sats for den del af produktionen, som overstiger 200 000 hl, kun for øl, der produceres og forbruges lokalt på Madeira.

2) HØRING AF INTERESSEREDE PARTER OG KONSEKVENSANALYSE

- Høring af interesserede parter

Den portugisiske regerings anmodning fulgte op på en anmodning fra de berørte erhvervsdrivende.

- Ekspertbistand

Det har ikke været nødvendigt med bistand fra eksterne eksperter.

- Konsekvensanalyse

Forslagets økonomiske og sociale konsekvenser vedrører alene Madeira og et af de to bryggerier, der pt. driver virksomhed der, så konsekvenserne kan anses for at være minimale.

Til trods for konkurrencepresset er den nuværende detailhandelspris for en øl produceret på Madeira (128 EUR pr. hl) ca. 7,5 % højere end detailhandelsprisen for øl, der brygges i Portugal og sælges på markedet på Madeira (119 EUR pr. hl). Hvis disse bryggerier mister fordelen ved den reducerede afgift, vil forskellen i detailhandelsprisen øges til mindst 15 % (137 EUR pr. hl).

For at sikre disse bryggeriers fortsatte beståen er det afgørende, at de indrømmes en reduceret sats, hvis det pågældende bryggeris produktion overstiger 200 000 hl, men ikke 300 000 hl. For ikke at undergrave det indre marked gælder denne ret til en reduceret sats for den del af produktionen, som overstiger 200 000 hl, kun for øl, der forbruges lokalt på Madeira.

Den reducerede sats fastsættes til 50 % under den normale nationale punktafgiftssats. Øl, som importeres til Madeira fra bryggerier på det portugisiske fastland og i andre medlemsstater, hvis produktion overstiger 200 000 hl, vil ikke komme i betragtning til den reducerede sats.

3) FORSLAGETS RETLIGE ASPEKTER

- Resumé af forslaget

Med forslaget til beslutning bemyndiges Portugal til indtil den 31. december 2013 at anvende en reduceret punktafgiftssats, der kan ligge under minimumssatsen, men ikke mere end 50 % under den normale nationale punktafgiftssats for Portugal, for øl, der produceres i den selvstyrende region Madeira af uafhængige bryggerier, hvis samlede årlige produktion ikke overstiger 300 000 hl øl. Den reducerede afgiftssats, for så vidt angår produktion ud over 200 000 hl, vil kun gælde i det omfang, produktionen forbruges lokalt.

- Retsgrundlag

Traktatens artikel 299, stk. 2.

- Subsidiaritetsprincippet

Undtagelser fra traktatens regler, jf. traktatens artikel 299. stk. 2, hører under Fællesskabets enekompetence. Subsidiaritetsprincippet finder derfor ikke anvendelse.

- Proportionalitetsprincippet

Forslaget er i overensstemmelse med proportionalitetsprincippet. Det går ikke ud over, hvad der er nødvendigt for at opveje de høje omkostninger ved ølproduktionen i den selvstyrende region Madeira.

- Reguleringsmiddel/-form

Traktatens artikel 299, stk. 2, indeholder bestemmelser om, at specifikke foranstaltninger for regioner i den yderste periferi vedtages med Rådets beslutning.

4) BUDGETMÆSSIGE KONSEKVENSER

Forslaget har ingen konsekvenser for Fællesskabets budget.

5) YDERLIGERE OPLYSNINGER

- Ophævelse af gældende retsforskrifter

Ikke relevant.

- Sammenligningstabel

Ikke relevant.

2007/0273 (CNS)

Forslag til

RÅDETS BESLUTNING

om bemyndigelse af Portugal til at anvende en reduceret punktafgiftssats for lokalt produceret øl i den selvstyrende region Madeira

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 299, stk. 2, andet afsnit,

under henvisning til forslag fra Kommissionen[2],

under henvisning til udtalelse fra Europa-Parlamentet[3], og

ud fra følgende betragtninger:

(1) Efter anmodning af 30. maj 2007 og med henvisning til traktatens artikel 299, stk. 2, anmoder Portugal om en undtagelse fra traktatens artikel 90 med henblik på at anvende en reduceret punktafgiftssats, som er lavere end den normale nationale punktafgiftssats, der er fastsat i overensstemmelse med Rådets direktiv 92/84/EØF af 19. oktober 1992 om indbyrdes tilnærmelse af punktafgiftssatserne for alkohol og alkoholholdige drikkevarer[4], for øl, der er produceret på Madeira, på bryggerier, hvis årlige produktion ikke overstiger 300 000 hl. Det er hensigten, at den reducerede afgiftssats, for så vidt angår produktion ud over 200 000 hl, kun skal gælde i det omfang, produktionen forbruges lokalt.

(2) Som begrundelse for sin anmodning har Portugal fremført, at de tilbudte muligheder i artikel 4 i Rådets direktiv 92/83/EØF af 19. oktober 1992 om harmonisering af punktafgiftsstrukturen for alkohol og alkoholholdige drikkevarer[5] ikke er tilstrækkelige til at opveje ulemperne for bryggerierne på Madeira som følge af deres afsides beliggenhed, manglen på geografisk sammenhæng og de lokale markeders begrænsede størrelse. Ifølge denne bestemmelse må bryggerier, der ikke producerer over 200 000 hl øl om året, drage fordel af reducerede punktafgiftssatser, når disse satser ikke ligger mere end 50 % under den normale nationale punktafgiftssats. Portugal har gjort brug af denne bestemmelse og anvendt en reduktion på 50 % for bryggerier, hvis årlige produktion ikke overstiger 200 000 hl. Men selvom bryggerier på Madeira skulle producere mere end denne overgrænse, er dette ikke ensbetydende med, at deres position er tilstrækkelig stærk til at imødegå konkurrencen fra øl fra det portugisiske fastland (eller resten af det europæiske fastland). Deres andel af det lokale marked ville fortsat mindskes som følge af den skarpe konkurrence, som de fortsat vil være udsat for, fra øl produceret uden for Madeira, fordi de på grund af deres afsides beliggenhed må påtage sig ekstra omkostninger i form af store lagre, transport af råvarer og hjælpematerialer samt emballage fra det portugisiske fastland. Selvom sådanne bryggerier efter at have nået en årlig produktion på 200 000 hl ikke længere kan betragtes som "små", jf. den nævnte artikel 4, vil de ikke desto mindre stadig være små sammenlignet med de store nationale og multinationale bryggerier, som de konkurrerer med. Det er derfor afgørende for den lokale bryggerisektors fortsatte overlevelse, at et bryggeri bør kunne drage fordel af en reduceret sats, hvis dets årlige produktion overstiger 200 000 hl, men ikke 300 000 hl.

(3) Portugal anmoder således om, at retten til at anvende en reduceret sats, der fastsættes til 50 % under den normale nationale punktafgiftssats, bør gælde for øl produceret lokalt på Madeira af uafhængige bryggerier, hvis årlige produktion ikke overstiger 300 000 hl. Men i de tilfælde, hvor den årlige produktion overstiger 200 000 hl, gælder retten til en reduceret afgiftssats for den mængde, som overstiger grænsen, kun for øl, der forbruges lokalt på Madeira.

(4) En omhyggelig undersøgelse af situationen viser, at det er afgørende at efterkomme Portugals anmodning, hvis en bryggeriindustri skal bevares i den perifere region Madeira. Det står klart – under de omstændigheder, der kendetegner den foreliggende sag, og med forbehold af de relevante betingelser – at udvidelsen af afgiftsreduktionen vil medføre, at bryggeriindustrien på Madeira sikres lige konkurrencevilkår i forhold til sine konkurrenter på det portugisiske fastland og i andre medlemsstater. Den opnåede fiskale fordel vil alene opveje de ekstra omkostninger, der nødvendigvis påløber som følge af industriens afsides beliggenhed.

(5) For ikke at undergrave det indre marked gælder denne ret til en reduceret sats for den del af produktionen, som overstiger 200 000 hl, kun for øl, der produceres og forbruges lokalt på Madeira.

(6) Selv om den ønskede undtagelse fra traktatens artikel 90 er nødvendig for at sikre, at udviklingen på Madeira i den yderste periferi ikke bringes i fare, er det også nødvendigt at fastsætte en frist for afgiftsundtagelsers gyldighed. Det er på den anden side vigtigt at sikre, at de lokale erhvervsdrivende har den fornødne sikkerhed for, at de kan udvikle deres kommercielle aktiviteter. Undtagelsen bør derfor bevilges for en syvårsperiode.

(7) Der bør endvidere stilles krav om, at der udarbejdes en midtvejsrapport, så Kommissionen kan vurdere, om de betingelser, der ligger til grund for indrømmelsen af en sådan undtagelse, fortsat er opfyldt.

(8) Foranstaltningerne i denne beslutning må ikke indskrænke anvendelsen af traktatens artikel 87 og 88 -

VEDTAGET FØLGENDE BESLUTNING:

Artikel 1

Uanset traktatens artikel 90 bemyndiges Portugal herved til at anvende en punktafgiftssats, som er lavere end den normale nationale punktafgiftssats, der er fastsat i overensstemmelse med Rådets direktiv 92/84/EØF, for øl, der produceres i den selvstyrende region Madeira af uafhængige bryggerier i den region, hvis samlede årlige produktion ikke overstiger 300 000 hl øl. Den reducerede afgiftssats, for så vidt angår produktion ud over 200 000 hl pr. år, vil kun gælde i det omfang, produktionen forbruges lokalt på Madeira.

Udtrykket "små uafhængige bryggerier" dækker bryggerier, som er juridisk og økonomisk uafhængige af andre bryggerier, og som benytter lokaler, der er fysisk adskilt fra andre bryggeriers lokaler og ikke drives på licens. Ved samarbejde mellem to eller flere bryggerier med en samlet årlig produktion på ikke over 300 000 hl kan disse imidlertid behandles som et enkelt uafhængigt bryggeri.

Den reducerede punktafgiftssats, som må ligge under mindstesatsen, må ikke fastsættes til mere end 50 % under den normale nationale punktafgiftssats for Portugal.

Artikel 2

Senest den 31. december 2010 fremsender Portugal en rapport om situationen til Kommissionen, så den kan afgøre, om de forhold, der lå til grund for indrømmelsen af den undtagelse, der er omhandlet i artikel 1, fortsat er til stede.

Artikel 3

Denne beslutning gælder indtil den 31. december 2013.

Artikel 4

Denne beslutning er rettet til Den Portugisiske Republik.

Udfærdiget i Bruxelles, den […]

På Rådets vegne

Formand

[1] EFT L 316 af 31.10.1992, s. 29.

[2] EUT C […] af […], s. […].

[3] EUT C […] af […], s. […].

[4] EFT L 316 af 31.10.1992, s. 29.

[5] EFT L 316 af 31.10.1992, s. 21. Ændret ved tiltrædelsesakten af 2003.